Fi stħarriġ tal-Istatistika Ewropea dwar id-Dħul u l-Kundizzjonijiet tal-Ħajja (EU-SILC) ħareġ li fl-2020, madwar 19% kienu f'riskju ta' faqar. Fi stqarrija maħruġa mill-Uffiċju tal-Istatistika Nazzjonali, l-NSO, l-Erbgħa, ħareġ li n-numru ta' persuni li jgħixu fi djar bi dħul ekwivalenti nazzjonali taħt il-linja tar-riskju ta' faqar (€9,744) fl-2020 kien hemm 85,369 persuna. Din ir-rata naqset għal 19.9% fl-2020 minn 20.8% is-sena ta' qabel u tirrifletti tnaqqis fil-persentaġġ ta' familji b'parteċipazzjoni baxxa fis-suq tax-xogħol u ta' dawk f'ċaħda materjali u soċjali, kif ukoll tnaqqis fir-rata ta' dawk li għandhom dħul taħt 60% tad-dħul medjan nazzjonali. L-akbar titjib kien osservat fost dawk ta' età ta' akbar minn 65 sena, fejn ir-rata naqset bi 2.2% meta mqabbla mal-2019. Anke fost it-tfal kien hemm tnaqqis sinifikanti fir-riskju ta' faqar jew esklużjoni soċjali, b'rata li naqset b'1.3% fl-2020. Fi stqarrija maħruġa mill-Ministeru għall-Familja, intqal li dan juri li l-politika tal-gvern li jsostni lill-pensjonanti u lill-familji bit-tfal qed tħalli l-frott. Ir-rati ta' riskju ta' faqar għal djar bit-tfal u mingħajr tfal dipendenti ġew ikkalkulati għal 17.5% u 16.4% rispettivament u ħareġ ukoll li membri ta' familji b'ġenitur wieħed huma aktar suxxettibbli li jkunu f'riskju ta' faqar, b'49.7% ta' dawn il-persuni individwali għandhom dħul disponibbli ekwivalizzat taħt il-limitu ta' riskju ta' faqar (ARPT). L-istħarriġ juri wkoll li d-dħul medju u l-introjtu medju disponibbli ta' familja għas-sena 2019 ġew stmati għal €38,209 u €31,266 rispettivament. Skont l-istħarriġ, id-dħul disponibbli huwa definit bħala l-ammont ta' flus disponibbli għall-familji bi skop ta' nfiq, wara li jitnaqqsu t-taxxi, il-kontribuzzjonijiet soċjali u l-pensjonijiet. Tnejn minn kull tliet persuni m'għadhomx f'ċaħda materjali severa Ir-rata ta' dawk f'sitwazzjoni ta’ ċaħda materjali u soċjali naqset minn 9.9% fl-2019 għal 9.4% fl-2020. Dan kien jirrifletti titjib fil-proporzjon ta’ dawk li jħossu li jaffordjaw li jipparteċipaw f’attività ta’ rikreazzjoni b’mod regolari, dawk li ma jsibux diffikultà biex ibiddlu għamara fi djarhom li tkun qdiemet, dawk li jaffordjaw li jżommu darhom sħuna fix-xitwa u kif ukoll tnaqqis f’dawk li għandhom arretrati f’kontijiet, kirjiet jew djun. Imqabbel mal-2014, illum tnejn minn kull tliet persuni m’għadhomx f’ċaħda materjali severa waqt li tlieta minn kull ħames persuni m’għadhomx f’ċaħda materjali. F’kumment li ta l-Ministru għas-Solidarjetà u l-Ġustizzja Soċjali, il-Familja u d-Drittijiet tat-Tfal, Michael Falzon qal li kull tnaqqis fil-faqar huwa importanti għax juri b’mod ċar li l-politika soċjali tal-gvern tkun qed taħdem. Il-Ministru temm jgħid li fil-baġit li se jitħabbar fil-11 ta’ Ottubru, il-gvern se jkompli jagħti sostenn lill-pensjonanti u l-anzjani, lill-familji bit-tfal, lill-ħaddiema, lill-persuni b’diżabilità u lill-persuni vulnerabbli b’titjib akbar fis-servizzi soċjali kif ukoll b’miżuri ħalli jogħla d-dħul tagħhom. L-istħarriġ huwa inkjesta annwali immexxija mill-Uffiċċju Nazzjonali tal-Istatistika fost persuni residenti fi djar privati f’Malta u Għawdex. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta’ Newsbook minn hawn . .td_uid_3_615aeba4ef348_rand.td-a-rec-img{text-align:left}.td_uid_3_615aeba4ef348_rand.td-a-rec-img img{margin:0 auto 0 0}